Ѿ негѡ́же вои́стинну поги́бель пре́лести ѻкая́ннѣ пострада́хомъ, и бг҃а, и бж҃е́ственна наслажде́нія изгна́ни бы́хомъ, и єдинови́дныя у́мныя духо́вныя жи́зни, и ѿ є́же зрѣ́ти мощѝ лицѐ бж҃іе, и прославля́тися измѣне́ннымъ луче́ю бж҃е́ственныя добро́ты ѻкая́ннѣ ѿпадо́хомъ, и ѡбрѣто́хомся, я́коже не подоба́ше, раздѣле́нни и раздра́нни на нѣ̂кая мнѡ́га, и ѡ раздѣ́льныхъ жи́знѣхъ же и ина́чевствахъ, я́коже не подоба́ше, ра́дующеся, я́коже и мнѡ́ги бо́ги, и разстоя́щя вмѣ́стѡ єди́нагѡ почита́ти тріѷпоста́снагѡ бж҃ества̀, вои́стинну не су́щыя бо́ги, но преле́стны бѣ́сы, и тли́тельны и вражде́бны, погуби́хомъ єди́ное и и́стинное и єди́нственную жи́знь и чи́нъ, и раздра́хомся на мнѡ́га и разли̂чна, и крѣ́пость на́ша у́мная и си́ла, илѝ па́че горѣ̀ просте́ртіе рещѝ сво́йственнѣе исчезѐ, не нелѣ́потнѣ, и во глубину̀ пріидо́хомъ, ника́коже измѣ́рна ѕла̀, и дѡ́лняя ѡ́бразы бж҃іи, и го́рнягѡ ѡбита́нія, и небе́снагѡ недосто́йни, безу́мнѡ му́дрствовати произво́лихомъ